Chjota xi kotʼaya Biblia, kʼianga jejaʼato nó 1870\nRebista Xo̱n xi Bájinkonná xi títjon kitjo, nó 1879\nRebista Xo̱n xi Bájinkonná xi tíbitjo ndʼaibi\nJe Biblia tongini kʼoakitso kʼianga sʼe̱ chjota xi sikitsónjin jmeni xi tso je Énle Niná kʼianga jekuiyá Cristo (Hechos 20:29, 30). Kʼoa kʼoakoan. Chjota xokjoan tojngo kisʼin jmeni xi tsakakóya Jesús kʼoa jmeni xi tsakakóya je relijión ndiso, kʼoa je relijión xi kisikʼatsen tondisoni ninga chjotale Cristo kitsole yaole (2 Timoteo 4:3, 4). Tonga jósʼin ʼyanijin nga ñaki nda kjimajinnajin jme kjoanni xi bakóya je Biblia.\nJekicho nichxin nga tísíkʼéjnatsen Jeobá jokjoantjínni énle. Je Jeobá tongini kʼoakitso kʼianga je nichxin xi kjoetʼa sa tse sa tse jchale jokjoantjínni énle (Daniel 12:4). Kʼianga nó 1870, jngo jtín mani chjota tsakatio xi mele skoe̱ jokjoantjínni xi tʼatsʼe Biblia kʼoa tsabe nga to kjoandiso tjíobakóya je relijión. Kuinga tsakatiotsʼinyasíni jokjoansʼin tsoyanile je Biblia kʼoa jé Jeobá tsakasenkao nga koanchoyale.\nTsakatio chjota xi ñaki nda kiskotʼayason jmekjoanni xi bakóya je Biblia. Josʼin kiskotʼaya Biblia chjota jebi kʼoatisʼin chotʼayá tsanda ñá saʼnda nichxin xi tiyoaa ndʼaibi. Jngó jngó koya kiskotʼayajin jmeni xi tínchja̱ni je Biblia. Kʼoa jméni xi kisʼin nga sakʼoa tsín koanjinle jmeni xi kiskotʼaya. Kjaʼaí bersíkulo kisingósonkao xi tikui tínchja̱ni ánni nga koanchoyasínile. Kʼoa nga jekoanchoyale kʼoa tsabe nga tsín jña kjántʼa ngakjijngo Biblia jmeni xi koanjinle, tsakʼétʼaxon. Kʼoa nga kʼoakisʼin tiyaa Biblia koansjaitʼanile jokjoantjínni tʼatsʼe jaʼaínle Niná, tʼatsʼe Gobiernole Niná, jmeni xi tjínndajinle kao chjotasonʼnde, josʼin tjío xi jekʼien kʼoa kao kjoachoya xi tjínle nga kjoaʼáyanile. Kʼoa nga jekoansjaiyale jotjínni alikui tikʼoakisʼinni josʼín chjota kʼoa alikui tikui kjoamakjain kisʼenile (Juan 8:31, 32).\nKʼianga nó 1879 je choʼndale Niná koanjinle kʼianga jekicho nichxin nga sʼe̱jnatsen jngo tjíjtsa Sonʼnde jokjoantjínni xi tʼatsʼe Niná. Kʼoa nga kui nó jebi kʼiaa tsakʼétsʼiakao nga tsakʼasje je rebista xi ʼmi: Xo̱n xi Bájinkonná tʼatsʼe Chjotaxále Jeobá. Kʼoa nichxin xi tiyoaa ndʼaibi 240 naxinandáyʼai tíʼmiyason énle Niná kʼoa tsʼato 750 én tíbitjo je xo̱n xi tíbʼabíson. Nisañandiajinla nga kʼoasikji tísʼejnatsen énle Niná.\nJméni xi kinikao je énle Niná kʼianga jekʼien Cristo.\nJméni xi tíbasenkaoná nga tiʼyaa jokjoantjínni xi tʼatsʼe Niná.\nTikasénlai tsa ʼyani Tikasénlai tsa ʼyani Jósʼin tsaʼya ijngokʼanile jokjoantjínni énle Niná